钦定古今图书集成/明伦汇编/交谊典/第044卷 > 《赠王郎》揭傒斯
## 钦定古今图书集成/明伦汇编/交谊典/第044卷 > 《赠王郎》揭傒斯

王郎楚狂士，意气飞秋霜。读书一万卷，下笔数千行。
富贵视浮云，况肯矜文章。十五耻闾里，掉臂辞故乡。
夜宿东海月，朝买西州航。瞑目王公前，结客少年场。
一饮或一石，一醉或一觞。宁揖屠狗人，不与俗士当。
千金不易笑，岁暮单衣裳。阮籍穷途哭，英名连四方。
鸾鹄有时铩，反愧燕雀翔。世无剧孟交，不及青楼倡。
燕赵如花人，翠袂黄金珰。不识豪俊士，空媚痴与狂。
王郎远过我，坐我枯藜床。终夕无酒饮，抚髀歌慨慷。
平明别我去，极目空茫茫。